Sistemul de apărare antirachetă de la Deveselu „nu este îndreptat împotriva Rusiei”, reafirmă Ministerul Afacerilor Externe (MAE), în replică la declarațiile, unui oficial de rang înalt al ministerului de Externe de la Moscova, potrivit căruia România reprezintă „o ameninţare clară” la adresa Rusiei.

„România a evidențiat constant atât public, cât și în contactele cu partenerii că sistemul de apărare antirachetă, găzduit de țara noastră la Deveselu, nu este îndreptat împotriva Rusiei, având un caracter pur defensiv, în deplină concordanță cu prevederile relevante ale Cartei ONU. Această poziție este împărtășită de Alianța Nord-Atlantică, aspect care reiese inclusiv din Declarația finală a Summit-ului NATO din 2016, când a fost decisă integrarea sistemului de la Deveselu în sistemul Aliat de apărare anti-rachetă. În consecință, perpetuarea în spațiul public a unei retorici care nu ține cont de toate aceste elemente nu este adecvată și nici în măsură să faciliteze o abordare constructivă”, se arată în comunicatul MAE.